 



**Министерство на земеделието**

**П О К А Н А**

**за участие в избора на представители на юридическите лица с нестопанска цел, осъществяващи дейност в частна полза или кооперативни съюзи за участие като членове с право на глас в състава на Комитета за наблюдение на Стратегическия план за развитие на земеделието и селските райони за програмен период 2023-2027 г.**

Съгласно чл. 11, т. 9 от Постановление № 302 от 29 септември 2022 г. на Министерския съвет за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (ПМС № 302/29.09.2022 г.) се създава Комитет за наблюдение (КН) на Стратегическия план за развитие на земеделието и селските райони за периода СПРЗСР 2023-2027 г.

Във връзка с разпоредбата на чл. 13, ал. 3, т. 12 от ПМС № 302/29.09.2022 г. Министерството на земеделието кани неправителствените организации, регистрирани като юридически лица с нестопанска цел (ЮЛНЦ), осъществяващи дейност в частна полза или кооперативни съюзи, регистрирани по реда на Закона за кооперациите, работещи в сферата на селското стопанство, хранително-вкусовата промишленост, горите или развитие на селските райони да подадат заявление /по образец/ за участие в избора на членове в състава на КН на СПРЗСР 2023-20027 г., в следните групи:

1. производство на плодове;

2. производство на зеленчуци;

3. оранжерийно производство;

4. преработка на плодове и зеленчуци;

5. производство и преработка на зърнени култури;

6. месопреработване;

7. млекопреработване;

8. птицевъдство;

9. биологично производство, агроекология;

10. производство и преработване на етерично-маслени, лекарствени, маслодайни и декоративни култури;

11. животновъдство;

12. лозаро-винарски сектор;

13. развитие на селските райони и създаване на заетост;

14. сътрудничество, коопериране, групи и организации на производители;

Посочените организации трябва да отговарят на следните критерии в съответствие с чл. 16, ал. 1 от ПМС № 302/29.09.2022 г.:

1. да са регистрирани по реда на Закона за юридическите лица с нестопанска цел като юридически лица с нестопанска цел за осъществяване на дейност в частна полза или по реда на Закона за кооперациите най-малко 2 години преди датата на подаване на заявление за участие в процедурата за избор;

2. да са действащи и да извършват дейност за постигане на целите си не по-малко от 2 години към датата на подаване на заявлението за участие в процедурата за избор;

3. да са участвали със становища и предложения в съвети, законодателни инициативи и програми или други събития, имащи значение за Общата селскостопанска политика и състоянието на селското стопанство и хранително-вкусовата промишленост.

В срок до **10 работни дни** от датата на публикуването на поканата всяко заинтересовано ЮЛНЦ или кооперативен съюз подава писмено заявление за участие в избора до министъра на земеделието.

**Юридическо лице или кооперативен съюз не може да подаде повече от едно заявление.**

Писменото заявление се представя по образец, неразделна част от поканата, утвърден от министъра на земеделието.

Към заявлението се прилагат:

а) удостоверение за актуално състояние, издадено от компетентния съд, когато юридическото лице не е вписано в Регистъра на юридическите лица с нестопанска цел към Агенцията по вписванията;

б) списък със становища и предложения в съвети, законодателни инициативи, програми или други събития, имащи значение за Общата селскостопанска политика и състоянието на селското стопанство и хранително-вкусовата промишленост, в които са участвали, както и документи, доказващи участието, в свободен текст;

в) декларация за обстоятелствата по чл. 16, ал. 1, т. 1, 2 и 3 от ПМС № 302/29.09.2022 г. (по образец);

г) декларация на ЮЛНЦ за териториален обхват и обработка на лични данни (по образец).

Изборът на представители на юридически лица с нестопанска цел за осъществяване на дейност в частна полза или кооперативни съюзи ще се извърши в съответствие с Приложение № 3 към чл. 16, ал. 2 от ПМС № 302/29.09.2022 г.

Юридическите лица с нестопанска цел в частна полза или кооперативни съюзи, които са подали в срока на поканата заявления по образец и отговарят на посочените критерии ще бъдат уведомени, и ще бъдат поканени да излъчат по един общ представител на съответната група организации и до трима резервни членове в срок от 10 работни дни от получаване на уведомлението, като представят доказателства по чл. 16, ал. 3 от ПМС № 302/29.09.2022 г.

Всеки от определените основни и резервни членове трябва да отговаря на следните условия:

1. да не е осъждан за престъпление с влязла в сила присъда, освен ако е реабилитиран;

2. да има минимум 2 години опит в сферата на дейност на лицата, за чийто представител е номиниран;

3. да е участвал в съвети, законодателни инициативи, програми или други събития, имащи значение за Общата селскостопанска политика и състоянието на селското стопанство и хранително-вкусовата промишленост;

4. да е служител или да е член на върховен орган или на управителен орган на юридическото лице или кооперативен съюз.

Писмените заявления и документи се представят на адрес: 1040 гр. София, бул. „Христо Ботев" 55, Министерство на земеделието **в срок до 10 работни дни** от дата на публикуване на поканата.

Заявлението се подписва от законния представител на ЮЛНЦ с квалифициран електронен подпис или със саморъчен подпис на хартиен носител. Когато заявлението е подписано на хартиен носител, върху подписа на законния представител се поставя печат на ЮЛНЦ и се изпраща сканирано копие на документа.

Приложения:

1. Заявление по образец.

2. Декларация за обстоятелствата по чл. 16, ал. 1, т. 1, 2 и 3 от ПМС № 302/29.09.2022 г. по образец.

3. Декларация на ЮЛНЦ/кооперативни съюзи за териториален обхват и обработка на лични данни.